b'\n_START_ARTICLE_\nMarco Insam\n_START_SECTION_\nSeuraura\n_START_PARAGRAPH_\nInsam vietti suurimman osan junioriurastaan HC Milanon junioreissa. H\xc3\xa4n debytoi miesten peleiss\xc3\xa4 kaudella 2005\xe2\x80\x932006 pelattuaan Junior Milanon joukkueessa kaksi ottelua Italian kolmanneksi korkeimmalla sarjatasolla. Kaudella 2006\xe2\x80\x932007 Insam debytoi HC Milano Vipersissa Italian p\xc3\xa4\xc3\xa4sarjatasolla Serie A:ssa, jossa h\xc3\xa4n pelasi yhden ottelun. Insam siirtyi kuitenkin jo alkukaudella Pohjois-Amerikkaan kanadalaisen SMHL-juniorisarjan Notre Dame Houndsiin. Kes\xc3\xa4ll\xc3\xa4 2007 OHL-joukkue Niagara IceDogs varasi h\xc3\xa4net 71. pelaajana CHL:n varaustilaisuudessa. Insamista tuli kaikkien aikojen ensimm\xc3\xa4inen CHL:\xc3\xa4\xc3\xa4n varattu italialainen kentt\xc3\xa4pelaaja. H\xc3\xa4nt\xc3\xa4 aiemmin italialaisista on varattu vain maalivahdit Andrea Carpano (1993) ja Harald Golser (1994)._NEWLINE_Kaudeksi 2007\xe2\x80\x932008 Insam palasi CHL-varauksestaan huolimatta kotimaahansa HC Milano Vipersin joukkueeseen. H\xc3\xa4nen varsinainen tulokaskautensa Serie A:ssa toi 32 runkosarjaottelussa tehot 10+11=21 ja yhdeks\xc3\xa4ss\xc3\xa4 playoff-ottelussa tehot 1+3=4. Kes\xc3\xa4ll\xc3\xa4 2008 Niagara IceDogs varasi Insamin uudelleen CHL:n varaustilaisuuden sadantena pelaajana. T\xc3\xa4ll\xc3\xa4 kertaa h\xc3\xa4n siirtyi joukkueeseen kaudeksi 2007\xe2\x80\x932008. Insam oli IceDogsin toiseksi paras maalintekij\xc3\xa4 ja viidenneksi paras pistemies tehoilla 23+18=41 ja h\xc3\xa4n jakoi joukkueen sis\xc3\xa4isen tehotilaston voiton kesken kauden Brampton Battalioniin siirtyneen Joshua Dayn kanssa lukemalla +5._NEWLINE_Insam palasi kaudeksi 2010\xe2\x80\x932011 taas kotimaahansa ja siirtyi vuoden mittaisella sopimuksella HC Bolzanon riveihin. H\xc3\xa4n oli 19 osumallaan joukkueen toiseksi paras maalintekij\xc3\xa4 Colton Fretterin j\xc3\xa4lkeen. Kauden 2011\xe2\x80\x932012 p\xc3\xa4\xc3\xa4tteeksi Insam voitti Italian-mestaruuden. Kaudella 2012\xe2\x80\x932013 h\xc3\xa4n oli 16 osumallaan Bolzanon kolmanneksi paras maalintekij\xc3\xa4. Insam voitti kauden aikana Italian Supercupin. H\xc3\xa4n osallistui kauden aikana joukkueen kanssa my\xc3\xb6s Continental Cupiin. Kaudeksi 2013\xe2\x80\x932014 Bolzano siirtyi pelaamaan it\xc3\xa4valtalaisvetoiseen, monikansalliseen Erste Bank Eishockey Ligaan, jossa Insam teki ensimm\xc3\xa4isell\xc3\xa4 kaudellaan runkosarjassa tehot 9+2=11. H\xc3\xa4n voitti kauden p\xc3\xa4\xc3\xa4tteeksi liigan mestaruuden. Kaudella 2014\xe2\x80\x932015 Insam oli Mestarien liigassa Bolzanon paras pistemies ja maalintekij\xc3\xa4 viidell\xc3\xa4 osumallaan. Kaudella 2015\xe2\x80\x932016 h\xc3\xa4n toimi joukkueen varakapteenina._NEWLINE_Toukokuussa 2017 Insam siirtyi kahden viikon try-outille SM-liigajoukkue Porin \xc3\x84ssiin. Kes\xc3\xa4kuussa h\xc3\xa4n sai joukkueeseen kauden 2017\xe2\x80\x932018 kattavan ja marraskuun loppuun asti kest\xc3\xa4v\xc3\xa4n koeajan sis\xc3\xa4lt\xc3\xa4v\xc3\xa4n sopimuksen. Insamista tuli SM-liigan kaikkien aikojen kolmas italialaissyntyinen pelaaja Andreas Bernardin ja Simon Kostnerin j\xc3\xa4lkeen. Runkosarjan avauskierroksella 9. syyskuuta 2017 Tampereen Ilvest\xc3\xa4 vastaan h\xc3\xa4nest\xc3\xa4 tuli liigahistorian ensimm\xc3\xa4inen italialaissyntyinen maalintekij\xc3\xa4. Jo yli kuukausi ennen koejaksonsa p\xc3\xa4\xc3\xa4ttymist\xc3\xa4, lokakuussa 2017 Insam sai \xc3\x84ssiin loppukauden jatkosopimuksen. Toisessa puoliv\xc3\xa4lier\xc3\xa4ottelussa 22. maaliskuuta 2018 Oulun K\xc3\xa4rppi\xc3\xa4 vastaan h\xc3\xa4nen maalinsa ratkaisi \xc3\x84ssille 3\xe2\x80\x932-voiton. K\xc3\xa4rp\xc3\xa4t kuitenkin voitti koko ottelusarjan ja eteni v\xc3\xa4lieriin voitoin 4\xe2\x80\x931._NEWLINE_Kaudeksi 2018\xe2\x80\x932019 Insam palasi kotimaahansa ja HC Bolzanon EBEL-joukkueeseen vuoden mittaisella sopimuksella.\n_START_SECTION_\nMaajoukkueura\n_START_PARAGRAPH_\nInsam edusti Italiaa MM-kilpailuissa vuosina 2008, 2012, 2014 ja 2017. H\xc3\xa4n pelasi my\xc3\xb6s I-divisioonan MM-kilpailuissa vuonna 2011 voittaen A-lohkon hopeaa sek\xc3\xa4 IA-divisioonan MM-kilpailuissa vuosina 2013, 2015, 2016 ja 2018, joista vuosien 2013, 2016 ja 2018 turnaukset p\xc3\xa4\xc3\xa4ttyiv\xc3\xa4t hopeaan. Viimeisimm\xc3\xa4ss\xc3\xa4 turnauksessa Insam toimi joukkueensa varakapteenina. H\xc3\xa4n pelasi my\xc3\xb6s Sot\xc5\xa1in olympiakisojen 2014 ja Pyeonchangin olympiakisojen 2018 karsinnoissa, joista j\xc3\xa4lkimm\xc3\xa4isten karsintojen p\xc3\xa4\xc3\xa4t\xc3\xb6skierroksella Insam toimi Italian varakapteenina. Pyeongchangin kisojen esikarsintaturnauksessa h\xc3\xa4n jakoi joukkueen sis\xc3\xa4isen pistep\xc3\xb6rssin voiton Anton Bernardin ja Armin Helferin kanssa tehoilla 1+3=4. Yhteens\xc3\xa4 Insam on pelannut 87 A-maaottelua tehipistein 10+18=28._NEWLINE_Insam pelasi my\xc3\xb6s alle 20-vuotiaiden I-divisioonan MM-kilpailuissa vuosina 2007 ja 2009, joista j\xc3\xa4lkimm\xc3\xa4isess\xc3\xa4 turnauksessa h\xc3\xa4n oli Italian paras maalintekij\xc3\xa4 kolmella osumallaan. Insam pelasi my\xc3\xb6s alle 20-vuotiaiden II-divisioonan MM-kilpailuissa vuonna 2008, jolloin h\xc3\xa4n voitti kultaa. Insam oli tehoilla 8+5=13 Italian paras maalintekij\xc3\xa4 Anton Bernardin kanssa ja toiseksi paras pistemies Ivan Demetzin j\xc3\xa4lkeen. H\xc3\xa4n jakoi Bernardin kanssa koko turnauksen A-lohkon maalip\xc3\xb6rssin voiton._NEWLINE_Insam pelasi my\xc3\xb6s alle 18-vuotiaiden II-divisioonan MM-kilpailuissa vuosina 2006 ja 2007, joista ensimm\xc3\xa4inen turnaus p\xc3\xa4\xc3\xa4ttyi kultaan.\n_START_SECTION_\nMuuta\n_START_PARAGRAPH_\nInsamin is\xc3\xa4 Adolf on entinen j\xc3\xa4\xc3\xa4kiekkoilija, joka pelasi uransa Italian liigan Gherd\xc3\xabinassa ja Italian maajoukkueessa vuosina 1970\xe2\x80\x931984. H\xc3\xa4n toimi my\xc3\xb6s Italian A-maajoukkueen p\xc3\xa4\xc3\xa4valmentajana vuosina 1997\xe2\x80\x932000. Nykyisin Adolf toimii Alps Hockey Leaguessa pelaavan SV Ritten/Renonin urheilujohtajana.'